Instruction: De qué tracta el text següent?

Context:
Un any més, la Xarxa de Parcs Naturals de la Diputació de Barcelona, amb el suport de la Institució de les Lletres Catalanes, organitza el cicle Poesia als parcs.
Lletres i Paisatges, una mostra per combinar natura i literatura en indrets singulars dels espais naturals.
Cada recital té una impressionant escenografia natural i un embolcall ambiental propi, reforçat per la poesia que es recita i pel públic que assisteix a l'acte.
El programa d’enguany, que comença el dissabte 22 d’abril al Parc de la Serralada de Marina i acabarà el diumenge 5 de novembre al Parc del Foix, inclou un total de dotze recitals en onze espais naturals entre els quals hi ha el Parc Natural del Montseny, el Parc del Garraf, el Parc Natural de l’Alt Pirineu o el Parc Natural del Montsant, així com dos els parcs agermanats de l’illa de Sardenya com són el Parc de Porto Conte i el Parc Nacional de l’Asinara.
Entre d'altres, aquest 2017 es podrà gaudir del cantautor Roger Mas, que recitarà i cantarà els poemes recollits en el seu darrer llibre El dolor de la bellesa (Empúries) al Marquet de les Roques, la casa del poeta Joan Oliver a la vall d’Horta, dins el Parc Natural de Sant Llorenç del Munt i l’Obac, el diumenge 28 de maig amb motiu del Dia Europeu dels Parcs, o l’acte de clausura de la commemoració de l’Any J.V. Foix al Parc del Foix, amb Àlex Cort i Vicenç Altaió, el diumenge 5 de novembre a la plaça del Castell de Castellet i la Gornal.
Primer recital a l'ermita de Sant Pere de Reixac
El primer recital serà el dissabte 22 d’abril a l’ermita de Sant Pere de Reixac, al Parc de la Serralada de Marina, amb la participació de la poeta Laia Claver amb acompanyament musical de Cec Pla, i seguirà el 7 de maig a la masia Can Magarola d’Alella, al Parc de la Serralada Litoral, amb el Cicle de Poesia d’Alella.
El Parc Natural de l’Alt Pirineu oferirà un programa doble al Centre d’Art i Natura de Farrera, el una trobada poètica el 10 de juny amb David Caño, Miriam Cano i Carles Rebassa i acompanyament musical de veu i percussió d’Arnau Obiols, i una passejada poètica cap a l’ermita de Santa Eulàlia d’Alendo, l’endemà, 11 de juny.
El Parc Natural del Montsant oferirà el diumenge 24 de setembre, un recorregut poètico-coreogràfic a càrrec de Maria Cabrera a la Cartoixa d’Escaladei, amb vermut final a càrrec del Centre Quim Soler la literatura i el vi.
Un cicle que s'atura també a l'Alguer
Els dos parcs sards, el Parco di Porto Conte i el Parco Nazionale dell’Isola dell’Asinara, agermanats amb el Parc del Garraf, oferiran dos programa a la ciutat de l’Alguer els dies 1 i 2 de setembre, el primer presentarà L’amor fora de mapa, de Roc Casagran i el segon Cançó de fer camí amb Mireia Vives i Borja Penalba.
Al Parc Natural del Montseny hi haurà, el 21 i 22 d’octubre, un cap de setmana de creació poètica entorn al paisatge en el que hi participaran alguns dels poetes que han actual en el cicle els dos darrers anys, amb una lectura oberta dels poemes creats a la Morera, al municipi del Brull.
El programa de Poesia als parcs es completa amb les activitats organitzades al Parc de la Serralada Litoral el diumenge 7 de maig amb un espectacle poètico-infantil a la Masia de Can Magarola d’Alella, dins el cicle de Poesia d’Alella; el 17 de setembre a ca l’Agustí d’Olzinelles, dins el Parc del Montnegre i el Corredor amb un recital a càrrec de Guim Valls, Misael Alerm i Joan Gener; i el 8 d’octubre a Begues, al Parc del Garraf, amb un recital de poesia contemporània a càrrec de Laura Borràs, directora de la Institució de les Lletres Catalanes, acompanyada de la cantautora Montse Castellà.
Actes complementaris durant el maig i el juny
A banda de la programació de Poesia als parcs, altres espais de la Xarxa de Parcs Naturals oferiran activitats al voltant de la poesia els mesos de maig i juny, com el Parc del Castell de Montesquiu, que oferirà, de 12 al 28 de maig, un cicle de música i poesia a la Cabanya del Castell, i l’Espai Natural de les Guilleries-Savassona, del 18 de maig al 18 de juny organitza la Festa Verdaguer 2017, en ocasió del 50è aniversari de la Casa Museu Verdaguer, amb recitals, exposicions, festes populars i rutes literàries entorn a l’obra del poeta.
També el Parc Natural de la Serra de Collserola oferirà, el 16 de juny, una nit literària acompanyada d’observació d’estels, constel·lacions i altres cossos celestes.
L’acte se celebrarà a Can Coll, una masia amb més de 500 anys d’història, amb una proposta que combina la lectura de fragments literaris amb acompanyament musical.

Response: La Xarxa de Parcs Naturals de la Diputació de Barcelona i la Institució de les Lletres Catalanes organitzen el cicle "Poesia als parcs. Lletres i Paisatges", 12 recitals poètics en 11 espais naturals protegits, dos a l’Alguer. Començaran el 22 d’abril al Parc de la Serralada de Marina i finalitzaran el 5 de novembre al Parc del Foix.


Instruction: De qué tracta el text següent?

Context:
El president de la Generalitat, Quim Torra, ha exigit a l'Estat que faci pública "tota la veritat" sobre els atemptats del 17-A a Barcelona i Cambrils després de les últimes revelacions publicades pel diari Público.
En la sessió de control al Parlament, Torra ha defensat que la cambra catalana i el Govern "ha fet els deures" i ha qüestionat l'opacitat de la Moncloa i dels partits espanyols.
Arran d'una pregunta d'ERC -els republicans també han qüestionat els "silencis" de les autoritats espanyoles-, el president català ha recordat que el Parlament va posar en marxa una comissió d'investigació i que el Govern "no s'ha quedat quiet", perquè ha reclamat explicacions a l'executiu espanyol -com a màxim responsable del CNI-, ha enviat carta a la vicepresidenta en funcions, Carmen Calvo, i la ministra de Defensa, Margarita Robles, i s'ha posat en contacte amb els cònsols dels països amb víctimes en els atemptats.
"La gravetat de les explicacions exigeixen a tots la màxima transparència i tota la veritat del que va passar", ha reblat Torra.
Missatge als comuns per "no deixar de banda Catalunya" en la investidura
Torra ha demanat als comuns que no deixin "Catalunya de banda" en la negociació que mantenen Unides Podem i el PSOE de cara a la investidura de Pedro Sánchez.
"Els prego que no renunciïn al dret a l'autodeterminació", ha apuntat Torra en resposta als comuns durant la sessió de control al Parlament.
També s'ha referit a l'escenari que s'obrirà al país després del veredicte del Tribunal Suprem en el judici de l'1-O: "Hi ha d'haver una resposta política a les sentències, que ha de pivotar sobre dos conceptes: resposta democràtica i dret a l'autodeterminació", ha recalcat el president de la Generalitat.
Jéssica Albiach, cap de files de Catalunya en Comú Podem, ha preguntat sobre la resposta a la sentència i l'evolució de la ronda de contactes de Torra amb tots els actors sobiranistes per aconseguir la màxima unitat possible.
Albiach ha demanat evitar la via unilateral -només portaria "a més frustració", ha assenyalat-, i ha reclamat una "resposta transversal" per tal que hi siguin el màxim de formacions possible.
"Li demanem que, d'una vegada per totes, deixin de banda la gesticulació", ha indicat.
En aquest sentit, ha demanat una resposta "inclusiva" per anar "del 47% al 80%".
Torra ha assegurat que està "molt d'acord" amb aquest plantejament, i ha reiterat els "tres grans consensos" que hi ha al país: el rebuig a la monarquia, al malestar amb la judicialització i la defensa de l'autodeterminació.
"Els prego que no renunciïn a l'exercici del dret a l'autodeterminació.
No deixin Catalunya de banda en les negociacions amb el PSOE i Podem, perquè no es pot governar contra Catalunya i contra els catalans", ha asseverat en relació a les negociacions a l'Estat.
La gestió de les hidroelèctriques
Natàlia Sànchez, diputada de la CUP, ha centrat la pregunta en la gestió de les centrals hidroelèctriques.
Ha denunciat que hi ha concessions "caducades" i que, segons ella, haurien de passar a gestió pública.
"Hem de trobar la solució que millor beneficia la ciutadania i també les comarques i el territori", ha assenyalat Torra.
"Sap millor que jo que no m'ha contestat", li ha replicat la diputada anticapitalista.
Sánchez ha demanat mesures al Govern per retornar els "beneficis que s'han embutxacat" les grans empreses, i també per "trencar amb el monopoli" de les energètiques pel seu caràcter "depredador" amb el territori.
"Cal assolir la plena sobirania energètica", ha reclamat la representant de la CUP, que no ha rebut una resposta concreta del president.
Segons Torra, s'analitzarà "cas per cas", tenint en compte que cal "mantenir l'explotació" i tenir noves formes d'abastament energètic.
La idea, ha apuntat, és apostar per la sostenibilitat, per la "bona gestió" i pel "bon servei".
"Si hi ha voluntat d'entendre'ns, els estenc la mà per tractar tots els temes de país que ens porten a la sobirania", ha apuntat Torra, en referència també al procés.
De fet, ha tornat a insistir que el projecte independentista és de "setanta diputats".
Els anticapitalistes, però, van situar-se ràpidament a l'oposició després de tenir topades amb la majoria governamental formada per JxCat i ERC.

Response: El president de la Generalitat, Quim Torra, ha exigit a l’Estat transparència i “tota la veritat” sobre els atemptats del 17-A a Barcelona i Cambrils, arran dels darrers articles del diari Público. Segons Torra, el Govern ha reclamat explicacions i ha contactat amb els cònsols del països amb víctimes als atemptats.


Instruction: De qué tracta el text següent?

Context:
El govern espanyol té pressa per tancar la polèmica sobre la derogació de la reforma laboral que ha tornat a posar en evidència la difícil convivència entre el PSOE i Podem a la Moncloa.
La paraula de la discòrdia -"íntegra"- pactada amb Bildu, ha desfermat les discrepàncies i provocat que la CEOE s'aixequi de la taula de diàleg social.
"El govern espanyol està compromès en la seva totalitat amb el compliment d'acord programàtic, pot haver-hi diferents sensibilitats, però anem tots a l'una", ha assegurat la portaveu i ministra d'Hisenda, María Jesús Montero, després de la reunió d'un consell de ministres marcat per aquesta crisi.
coronavirus
La Moncloa seguirà dialogant amb ERC però li retreu «la dinàmica de negociació impossible»
El govern espanyol reclama que no es posin sobre la taula "qüestions que res tenen a veure amb la salut dels ciutadans"
Malgrat el discurs públic de la portaveu, Podem no està d'acord amb què només es deroguin els aspectes "més lesius" de la reforma que va aprovar amb majoria absoluta el PP l'any 2012 i que va tenir com a conseqüència, per exemple, l'abaratiment dels acomiadaments.
També ha assegurat que la derogació de la reforma laboral s'anomena "nou estatut dels treballadors" que s'està negociant en aquesta taula.
Montero ha explicat que estan en contacte, en les darreres hores "més que mai", amb la CEOE per aconseguir que torni a seure en la taula de diàleg.
És la frase amb la qual Montero ha resumit les polèmiques negociacions sobre la pròrroga de l'estat d'alarma, convertides ara en una crisi entre el PSOE i Podem sobre la derogació de la reforma laboral i que ha provocat també malestar entre els dos partits que van apuntalar l'estat d'alarma: Ciutadans i el PNB.
Sobre aquest últim partit, Montero ha insistit que mantenen un "acord estable" però que han d'entendre que l'acord amb Bildu anava encaminat a garantir l'estat d'alarma per a una desescalada "gradual i ordenada".
La Moncloa ha assegurat, però, que pensa seguir buscant suports a dreta i esquerra, malgrat que sobre les forces progressistes hagi lamentat que algunes s'han situat en una "dinàmica de negociació impossible".
Era un missatge adreçat directament a ERC, que reclamava la fi d'un comandament únic que es manté i mesures socials com un permís retribuït per facilitar la conciliació dels pares que han de tenir cura dels fills.
El PSOE i els republicans van acaronar l'acord dimarts al migdia, però se'n va anar en orris quan es va anunciar l'acord amb Ciutadans.
En nom de preservar la salut de tots els ciutadans, Montero ha advertit que no deixaran de parlar amb cap de les formacions polítiques per mantenir l'estat d'alarma i ha reclamat que s'aixequin "vetos contraposats que fan inviables" acords i que no es posin sobre la taula qüestions "que res tenen a veure amb la salut dels ciutadans".
"S'han de ressetejar actitud i posicions fixades prèviament", ha advertit.
De fet, la Moncloa ha centrat la càrrega de la seva crítica al PP, de qui ha lamentat que es dediqui a fer "soroll" i que aprofiti la pandèmia "amb la calculadora de vots" perquè no admet un govern que no sigui de dretes.
De la mateixa manera que ha assegurat que estendran la mà a tots els grups del Congrés de cara a una futura pròrroga de l'estat d'alarma, ara vigent fins al 7 de juny, també ha dit que allargaran la mà als populars perquè tornin "al sender del sentit comú".
Dades
MAPA Les regions de Catalunya amb més risc de rebrot i les que menys
Consulta com ha evolucionat a cada regió sanitària l'índex que avalua les possibilitats que la pandèmia torni a créixer, i els principals elements per al seu càlcul
Tornar a les aules
GUIA Com serà el desconfinament de les escoles? 10 preguntes amb resposta
El Departament d'Educació ha detallat com i quan podran reobrir els centres, i ha esbossat les línies mestres del nou curs
coronavirus
MAPA Així es divideix Catalunya en regions sanitàries
Tot Catalunya està ja en fase 3
coronavirus
Quan podré sortir de la meva regió sanitària?
Desplaçar-se sense restriccions territorials només es contempla en el tram final de la desescalada
coronavirus: FAQS
Què es pot fer i què no en aquests moments a Catalunya
122 preguntes amb resposta sobre la situació actual, tant pels que ja estan a la fase 3 com pels que es troben a la fase 2
Tornar a les aules
«Tornar a les aules»: un especial de NacióDigital
Tota la informació de l'incert retorn a l'escola aquest curs i el vinent
coronavirus
GRÀFIC INTERACTIU Així evoluciona el coronavirus a Catalunya, dia a dia
Salut registra 20 defuncions aquest dimecres, xifra que no es comptabilitzava des del 12 de març

Response: PSOE i Podemos busquen llimar discrepàncies per la derogació de la reforma laboral i fan equilibris entre les diverses formacions que els donen suport: Bildu, ERC, Cs i el PNB. Acusen el PP de desgastar el Govern per treure’n rèdit electoral aprofitant la pandèmia. Les negociacions amb la CEOE se centren que es torni a la taula de diàleg social.


Instruction: De qué tracta el text següent?

Context:
Exhibició de força i desgast del rival.
Aquesta és l'estratègia que té entre cella i cella la presidenta d'Andalusia, Susana Díaz, per deixar en fora de joc Pedro Sánchez i Patxi López en la cursa per fer-se amb el lideratge del PSOE.
Els tres candidats han presentat ja les seves precandidatures i a partir d'aquest dijous començaran la recollida d'avals, un primer assalt en el qual Díaz ja vol deixar clara la seva supremacia orgànica.
El cens del PSOE de cara a les primàries que se celebraran el 21 de maig és de 187.360 militants, uns 11.000 menys que en les primàries del 2014 que va guanyar Sánchez.
Això vol dir que cada candidat necessita aconseguir 9.368 avals (un 5% del total).
És aquí on Díaz vol donar el primer cop de puny sobre la taula.
Ho té fàcil: té garantit el suport orgànic del partit.
El seu objectiu és presentar el màxim d'avals possible i generar desànim entre els partidaris dels altres dos candidats.
Un aparell que rema a favor de l'andalusa
Per guanyar unes primàries que estaran més polaritzades que mai, la dirigent andalusa ja fa setmanes que pentina el territori per garantir-se el màxim suport dels quadres territorials.
Dels 19 secretaris generals que té el partit a nivell autonòmic, té el suport explícit d'almenys set i sis dels quals presideixen la seva comunitat.
A més del seu partit a Andalusia, aposten per ella el president del País Valencià, Ximo Puig; el president d'Astúries i comandant de l'actual gestora, Javier Fernández; el president extremeny Guillermo Fernández Vara; el d'Aragó, Javier Lambán; i el de Castella-La Manxa, Emiliano García-Page.
A nivell provincial, a més, Díaz té el suport garantit de més de la meitat dels secretaris.
Sánchez i també l'exlehendakari Patxi López donen per fet que no podran superar l'andalusa en nombre d'avals, però l'exsecretari general ja ha deixat clar que ell juga a la lliga de la militància -s'ha autoerigit en el candidat de les bases- i no del poder orgànic del partit.
De fet, el seu equip de campanya considera que en aquests moments fins i tot pot ser contraproduent la imatge de ser el candidat oficialista.
"S'han de modular molt bé les expressions perquè dins del socialisme la humilitat es valora molt", va assegurar en una entrevista a Europa Press el portaveu de la candidatura de Sánchez, José Luis Ábalos, la setmana passada.
Afegia que no viurien la campanya d'avals com a decisiva "en cap cas" perquè la clau està en els vots de la militància.
També López s'ha situat en aquesta tessitura.
Pedro Sánchez jugarà fort a Catalunya
Es dona per fet, però, que el combat de les primàries del maig serà un cos a cos a dos.
El cos a cos dialèctic va in crescendo dia rere dia.
Si bé dilluns Sánchez va alertar que amb Díaz com a secretària general el PSOE podia passar a ser tercera força a Espanya per darrere del PP i de Podem, la presidenta d'Andalusia ha replicat aquest dimarts que l'única vegada que ha estat candidata a unes eleccions les ha "guanyat i bé" per deu punts respecte el PP i vint d'avantatge sobre Podem.
L'exsecretari general del PSOE jugarà fort les seves cartes especialment a Catalunya, on la direcció de Miquel Iceta ha decretat "neutralitat" malgrat que hi ha dirigents que han donat suport explícit a algun dels tres candidats.
Aquest dimarts precisament s'ha presentat la plataforma catalana per donar-li suport i que està encapçalada per l'alcaldessa de Santa Coloma de Gramenet, Núria Parlon, i el de Viladecans, Carlos Ruiz.
Tot i que més de 200 persones han omplert la sala de la UGT de Cornellà, s'espera que sigui el pròxim dissabte quan la militància del PSC s'aboqui en el gran acte de Sánchez a Barcelona que serà presentat per Parlon i l'exalcalde Jordi Hereu.
També López aposta fort per Catalunya, territori on Susana Díaz ho té més difícil per recollir suports.
L'exlehendakari ja s'ha reunit en diverses ocasions amb agrupacions catalanes.
L'homenatge a Carme Chacón
Els tres candidats faran aquest dimecres un parèntesi en la cursa pel lideratge del PSOE per assistir a l'acte d'homenatge a Carme Chacón a Barcelona.
Es preveu com una trobada de companys i amics que recordaran la dirigent, entre ells el periodista Xavier Sardà, l'escriptor i director de cinema David Trueba, el professor de Dret Constitucional Xavier Arbós o el soci de Ramón y Cajal abogados Rafael Mateu, que era on treballava actualment Chacón.
També prendran la paraula l'expresident del govern espanyol José Luis Rodríguez Zapatero i l'exvicepresidenta del govern espanyol María Teresa Fernández de la Vega.

Response: El nou secretari general del PSOE serà Susana Díaz, Pedro Sánchez o Patxi López, els tres candidats amb millors posicions. Díaz compta amb més avals gràcies al suport orgànic del partit. Sánchez i López es basen en la militància i es presenten amb força a Catalunya. Les primàries se celebraran el 21 de maig amb 187.360 militants.


Instruction: De qué tracta el text següent?

Context:
El ministre de Justícia alerta que tots els diputats que votessin una declaració d'independència haurien d'assumir "responsabilitats"
ACN Madrid.-El ministre de Justícia, Rafael Catalá, ha afirmat que una convocatòria d'eleccions anticipades per part del president, Carles Puigdemont, no aturaria la tramitació del 155.
"Les coses no se solucionen exclusivament convocant eleccions", ha declarat en una entrevista a RNE.
A mig matí, es ratificava en aquesta postura en unes altres declaracions des del ministeri.
"Un procés electoral no convalida les irregularitats dels mesos passats", ha afirmat.
En aquesta línia, considera que és "un bon camí per buscar solucions" que Puigdemont vulgui anar al Senat però li demana que digui "explícitament" que complirà les lleis i acatarà la Constitució i les resolucions judicials.
També ha assegurat que si al Parlament es vota una declaració d'independència no només haurà d'assumir responsabilitats el president, Carles Puigdemont, sinó també la resta de diputats que ho facin a favor.
"Emetre opinions no és delictiu, però aprovar o adoptar acords sí té transcendència jurídica i pot portar responsabilitats", alerta.
(La notícia s'ha actualitzat amb noves declaracions de Catalá a un acte al Ministeri de Justícia)
Catalá assegura que si Puigdemont ve al Senat a explicar-se és "un bon camí per a buscar solucions" però també avança que el 155 no s'aturarà encara que convoqui eleccions anticipades.
"Les coses no se solucionen exclusivament convocant eleccions", ha declarat.
El ministre acusa la Generalitat de "seguir endavant" tot i tenir sentències del TC en contra i afirma que es creuen que "no han d'aplicar la Constitució".
En aquest sentit, argumenta que "tot això que ha passat en els darrers mesos no es convalida simplement amb un procés electoral".
Ara bé, fa un pas més i assegura que la decisió de paralitzar o no la tramitació del 155 ja no recau en el govern espanyol (que dissabte ja va aprovar les mesures per Consell de Ministres) sinó al Senat, on està previst que el detall de totes les accions s'aprovin en un ple extraordinari divendres.
"És allà al Senat on s'ha de mantenir el debat sobre com s'acaba aplicant el 155", afegeix.
El ministre de Justícia ha remarcat que, fins ara, ha estat Puigdemont qui "s'ha negat al diàleg" però creu que seria "un bon pas" que aposti per comparèixer al Senat.
Ara bé, Catalá espera que no sigui per "ratificar posicions sobre la independència" sinó per "trobar solucions dins la Constitució".
Responsabilitats per als diputats si hi ha votació
Davant la possibilitat que al Parlament es pugui votar una declaració d'independència, el ministre alerta que tots els diputats que donessin suport a l'acord incorrerien en "responsabilitats".
"Hi ha maneres de salvar la responsabilitat i separar-se d'aquesta bogeria que serien no votant o votant en contra", avança Catalá.
Preguntat per si una declaració d'independència comportaria l'entrada a la presó de Puigdemont (en la línia de les declaracions del fiscal general José Manuel Maza), Catalá ha dit que desconeix si seria "així d'immediat i directe".
Tanmateix, afegeix que seria una "violació flagrant de les lleis i la Constitució" i ha declinat avançar esdeveniments perquè considera que "són paraules majors".
Un 155 "moderat i gradual"
El titular de Justícia ha defensat que el disseny que han fet del 155 és "moderat i gradual" i que, tot i que s'han fixat tres àrees prioritàries (economia, seguretat i mitjans de comunicació) no totes les mesures s'aplicaran des del primer dia.
"Les mesures es poden adoptar en el període que hem fixat de sis mesos i no tenen perquè estar totes vigents des del primer dia, serà en funció de les necessitats", ha apuntat.
Catalá reconeix que l'aplicació de l'article és "complexa i sense precedents".
Preguntat per si algun conseller o membre del Govern pot no acatar el cessament, Catalá apunta que "des del punt de vista formal" no poden.
En el cas de Puigdemont, afirma que es podrà mantenir de diputat al Parlament.
Sobre els Mossos, apunta que és "inimaginable" que un servidor públic no compleixi la llei, malgrat hi pugui haver cessaments a la cúpula del cos.
"És igual qui sigui el cap, si en venen de nous els Mossos hauran d'actuar a la Constitució i la llei i seguir treballant", ha manifestat.

Response: Rafael Catalá, ministre de Justícia, assegura que la convocatòria d’eleccions anticipades no aturaria l’aplicació de l’article 155 de la Constitució. Si al Parlament es vota una declaració d’independència, Puigdemont i els diputats que votessin a favor incorrerien en “responsabilitats”. Després que el Consell de Ministres aprovi la tramitació del 155, el Senat entrarà en el detall de les accions.


Instruction: De qué tracta el text següent?

Context:
Els docents de l’Institut El Palau de Sant Andreu de la Barca investigats per uns suposats comentaris despectius contra la policia espanyola arran de les càrregues de l’1-O han negat els fets davant la Guàrdia Civil.
Han declarat a petició de la Fiscalia de Barcelona, després que diverses famílies denunciessin que l’endemà del referèndum es van produir debats a l’aula on es va criticar l’actuació de la Guàrdia Civil durant les votacions.
Des de poc abans de les 10 hores i fins poc després de les 12 hores, els sis docents citats aquest dijous a la Ciutat de la Justícia han contestat les preguntes de la Guàrdia Civil, les quals han estat ‘molt concretes, sobre els fets ocorreguts en una hora i una classe determinades durant el 2 d’octubre’, ha detallat la directora de Serveis Territorials d’Ensenyament al Baix Llobregat, Núria Vallduriola.
Ha insistit que aquell dia l’Institut el Palau va celebrar una concentració silenciosa ‘en defensa de la no-violència, com es va fer pràcticament a tot arreu, sense cap manifest’, i ha afegit que posteriorment ‘els nois van voler debatre dins de l’aula sobre els fets del dia anterior’.
‘Va ser un debat totalment espontani que van demanar alguns alumnes’, ha subratllat, tot recordant que això va ocórrer a diverses classes d’ESO i Batxillerat.
A parer de diverses famílies, durant aquest debat alguns professors van fer comentaris despectius vers l’actuació de la Guàrdia Civil durant el referèndum, fet que ha motivat les denúncies que ara s’investiguen.
Vallduriola, però, sosté que el debat va ser ‘democràtic’ i que cap professor va cometre cap falta.
Respecte a les acusacions dels denunciants, ha apuntat que possiblement dins l’aula va haver-hi algun comentari ‘efusiu’ per part d’algun alumne, que els docents haurien reconduït per garantir el respecte entre els joves.
En aquest sentit, Núria Vallduriola ha negat que cap professor senyalés concretament cap alumne per ser fill de Guàrdia Civil, com algunes famílies han difós per les xarxes socials –al centre hi ha un gran nombre de fills de membres del cos policial, ja que la Comandància és molt a prop de l’institut-.
‘No sabem la professió dels pares de tots els alumnes, no els tenim pas detectats’, ha insistit, recordant que a l’Institut El Palau ‘hi ha molts alumnes que són fills de Guàrdia Civils des de fa molts anys i mai hi ha hagut cap reclamació’.
De fet, Vallduriola ha assegurat que ara tampoc ha arribat cap queixa directa als Serveis Territorials.
‘Això ens sap greu’, ha afirmat, explicant que el Departament ‘té instruments per donar resposta a situacions com aquesta’.
Tot i no haver rebut cap queixa formal, quan el cas va transcendir mediàticament, Ensenyament va posar a disposició de les famílies denunciants l’Equip d’Assessorament Psicopedagògic (EAP), que haurien refusat.
Al mateix temps, la directora territorial al Baix Llobregat ha destacat que els professors investigats ‘no són novells’, i ha lamentat que les denúncies actuals hagin significat ‘un abans i un després’ en la història d’aquest institut, motiu pel qual ha desitjat ‘que tot acabi com un ensurt que s’ha sortit de mare, i que tot torni a la normalitat’.
‘No s’ha de polititzar mai els centres educatius.
Nosaltres el que volem és educar’, ha conclòs.
Pel que fa a la resta dels docents investigats arran de les mateixes denúncies, tres d’ells ja van respondre les preguntes de la Guàrdia Civil abans del 21 de desembre.
Els dos restants, segons ha apuntat Núria Vallduriola, estan a l’espera de rebre la data de citació, que es preveu a partir del 8 de gener.
En funció de totes aquestes declaracions, la Fiscalia decidirà si hi ha indicis de delicte i si presenta una querella per a què la justícia ho investigui.

Response: Sis docents de l’Institut El Palau, de Sant Andreu de la Barca, contesten preguntes de la Guàrdia Civil referents als comentaris despectius contra la policia espanyola. Els docents han explicat que els alumnes van voler debatre i que algun va fer un comentari “efusiu”, però neguen cap assenyalament. L’institut és molt a prop de la Comandància de la Guàrdia Civil.


Instruction: De qué tracta el text següent?

Context:
Vuit mesos després de la sentència de l'1-O i dels aldarulls al carrer que es van produir entre manifestants i les forces i cossos de seguretat, els Mossos d'Esquadra han fet públic aquest dilluns les conclusions de l'auditoria que es va posar en marxa per saber si s'havia complert amb els protocols.
Segons els responsables de la conselleria de l'Interior encarregats de presentar-la públicament, hi ha 50 mossos investigats en 34 procediments interns engegats per escatir què va passar als carrers de Catalunya després del veredicte del Tribunal Suprem.
Per ara, s'ha suspès un agent de sou i feina, segons ha detallat el comissari en cap dels Mossos, Eduard Sallent.
El conseller Miquel Buch ha especificat que hi va haver 877 manifestacions arreu del país aquells dies, un 20% de les quals -ha indicat- van ser "violentes".
La meitat dels casos que estan sent investigats estan judicialitzats, mentre que la resta estan sent sotmesos a investigacions internes.
Eduard Sallent, comissari en cap dels Mossos, ha assegurat que "majoritàriament", el dispositiu dels Mossos va ser "passiu i defensiu".
"El dilluns 14 i fins divendres, les nostres posicions sempre van ser estàtiques i, excepte dijous, no es van produir moviments d'efectius.
Defensàvem una posició on no podíem permetre que arribessin els manifestants, i menys quan els seus mitjans eren d'una elevada violència", ha dit Sallent.
També ha explicat que l'ordre públic i l'ús de la força requereix d'un exercici "intens de comunicació i reflexió".
Així, ha assegurat que els Mossos desenvoluparan aquestes línies de treball.
Sallent també ha reivindicat l'exercici de transparència i de voluntat de millora que implica fer una auditoria.
"Hauríem pogut obrir els mateixos expedients sense fer l'auditoria", ha dit.
Fruit de l'anàlisi han sortit vuit línies de treball i 22 accions organitzatives.
"El model actual es va veure limitat i condicionat per la naturalesa dels incidents de l'octubre de 2019", ha admès Ferrer.
S'han visionat més de 1.000 hores de vídeos, que han permès extreure els elements de millora per elaborar el document que s'ha presentat avui.
L'acte de presentació de l'auditoria ha estat envoltada de polèmica perquè no tots els mitjans van rebre la convocatòria i a alguns periodistes no se'ls ha deixat entrar malgrat que dins de l'auditori d'Egara hi havia espai.
Diputats d'ERC, com ara Montserrat Fornells o Ruben Wagensberg, han lamentat també que no s'ha deixat assistir a la roda de premsa els grups parlamentaris que formen part de la comissió d'Interior.
Una sentència amb moltes derviades
La sentència va tenir moltes derivades.
La més evident, la que es va veure al carrer amb manifestacions que van durar setmanes i que van anar acompanyades d'aldarulls i incidents.
Aquells dies, el Govern es va veure fortament tensionat, fins al punt que es va constituir un comitè de seguiment de les protestes a Palau que avaluava el grau de mobilització de la ciutadania i la susceptibilitat de conflicte.
Les imatges als carrers, amb manifestants i policies enfrontant-se, van generar una forta tensió entre el president Quim Torra i el conseller Buch.
Tot i que, des de Junts per Catalunya (JxCat), va transcendir al llarg d'aquells dies que Torra ja tenia preparat el decret per cessar Buch, fonts oficials de Presidència sempre ho han negat.
El màxim dirigent governamental qüestionava les accions més contundents dels Mossos, mentre que el conseller feia equilibris per avalar les protestes sense deixar de fer costat la policia catalana, que en aquell moment col·laborava estretament amb les forces i cossos de seguretat de l'Estat.
Grande-Marlaska va visitar Barcelona en els pitjors moments de la crisi i es va mostrar satisfet per la feina dels Mossos per controlar les protestes i els incidents.
Un element de context que explica la tensió d'aquells dies és el fet que Sánchez negués la condició d'interlocutor a Torra.
De fet, li va deixar de respondre fins a cinc trucades i, quan va venir a la capital catalana, ni tan sols va obrir-se a mantenir una reunió.
Setmanes més tard, tots dos seurien a la taula de diàleg per abordar el conflicte polític entre Catalunya i l'Estat.
La sentència i les protestes ja queden lluny, i la qüestió independentista ha quedat en un segon pla arran de la crisi del coronavirus.
L'auditoria s'havia de fer pública al març, però es va ajornar per l'emergència sanitària.
Ara com ara, el conseller només ha canviat la destinació tant d'Arasa com dels agents de Manresa mentre es resolen els casos, tot i que el reglament intern dels Mossos li permet suspendre'ls de manera cautelar.

Response: El comissari en cap dels Mossos, Eduard Sallent, i el conseller Miquel Buch, presenten als mitjans l’auditoria realitzada arran de les 877 manifestacions postsentència de l’octubre de 2019, un 20% de les quals foren violentes. S’investiguen 50 mossos i s’ha suspès un agent de sou i feina. Es posaran en marxa 8 línies de treball i 22 accions organitzatives.


Instruction: De qué tracta el text següent?

Context:
Pedro Sánchez ha aprofitat una visita a Barcelona per carregar de manera contundent contra les "eleccions plebiscitàries" –malgrat negar-ne aquest caràcter-.
Ha assegurat que el 27-S portarà a Catalunya "a la fractura social i política, a incrementar la frustració, a aprofundir en l'enfrontament" i a la "fallida de la concòrdia, de la bona política i de la bona democràcia".
El líder socialista ho ha dit al dinar-col·loqui Barcelona Tribuna, organitzat per La Vanguardia, l'Associació Espanyola de Directius i la Societat Econòmica Barcelonesa d'Amics del País, on també ha criticat les majories que preveu el full de ruta de Junts pel Sí –just l'endemà de la seva presentació- per declarar la independència, perquè són "la màxima contradicció amb els principis més elementals de la democràcia constitucional".
Davant un auditori proper a les 200 persones, Pedro Sánchez, ha vaticinat que "les eleccions plebiscitàries conduiran a la fractura social i política, a incrementar la frustració, a aprofundir l'enfrontament entre catalans entre si i a generar innecessàriament enfrontament entre catalans i espanyols; a la desconnexió d'una societat profundament europeista d'Europa, a la fallida de la concòrdia, de la bona política i de la bona democràcia".
A més, sense esmentar-los directament, ha acusat els independentistes de no voler "pensar sempre més en el que ens uneix que en el que conjunturalment pugui separar-nos" i ser, per tant, els culpables que "les persones s'hagin de veure en la situació d'haver de renunciar dolorosament a les seves identitats plurals".
A més, Sánchez no veu gens clar que el full de ruta dels sobiranistes digui que només amb la majoria absoluta de diputats independentistes es pot iniciar el procés de desconnexió de l'Estat espanyol.
"Persegueixen obrir un procés d'independència siguin quins siguin els resultats i la seva distribució per les circumscripcions de Catalunya, sempre que s'aconsegueixi la majoria.
On quedaria el respecte per a l'altra meitat dels catalans representats?
On quedaria la democràcia constitucional com a concepte i paradigma polític democràtic dels nostres dies?
Com és possible concebre que una meitat de la ciutadania pugui imposar a l'altra meitat la supressió del seu dret a mantenir les seves identitats plurals, catalana i espanyola, amb només haver obtingut un escó més les forces que les representarien i seguint procediments al marge de la legalitat?", s'ha preguntat indignat.
I és que partir d'aquestes proporcions que planteja Junts pel Sí suposa "la màxima contradicció amb els principis més elementals de la democràcia constitucional".
Per a Sánchez, a més, el procés independentista, que ha atribuït a Mas i Junqueras, "atia molt els ànims però només produeix frustració i fractura, ni respon ni resoldrà els problemes reals d'uns ciutadans catalans que troben més representants de la seva queixa que governants disposats a resoldre els seus problemes".
"En política, qualsevol opció és defensable sempre que se segueixin els camins legals i democràtics dels quals no hem dotat per garantir la nostra convivència, tal com ha deixat clar el Tribunal Constitucional", ha afegit.
Critica la identificació de l'Estat amb el PP
El líder del PSOE ha criticat que els independentistes estiguin identificant tot el que el govern del PP ha "causat" a Catalunya en els darrers anys amb els desitjos de tota Espanya.
"És un greu error confondre el govern del PP amb el sistema democràtic espanyol", ha dit, tot assegurant que en política, l'acció "mai s'hauria de reduir a una tria quan es tracta d'organitzar raonablement la convivència i ni Catalunya ni el conjunt d'Espanya estan en un atzucac.
No estem en un atzucac, hi ha marge".
És per això que ha confiat que "la majoria de la ciutadania de Catalunya sabrà apreciar que no estem condemnats a triar entre seguir com estem o abraçar la radicalitat d'un procés secessionista al marge de la legalitat democràtica i de conseqüències profundament negatives per a tots".

Response: Al dinar-col·loqui Barcelona Tribuna amb 200 assistents, Pedro Sánchez ha carregat contra el plantejament d’”eleccions plebiscitàries” del 27-S, perquè portaran fractura social i enfrontament. Sánchez acusa els independentistes de manca de respecte per la democràcia si inicien el procés de desconnexió amb una majoria absoluta de diputats independentistes. Ho qualifica de “procediment al marge de la legalitat”.


Instruction: De qué tracta el text següent?

Context:
Pedro Sánchez Pérez-Castejón (Madrid, 1972) ja no és secretari general del PSOE.
Afiliat al PSOE des dels 21 anys, ha entomat molts minuts a la sala d'espera abans d'assumir càrrecs institucionals.
I de fet alguns els va aconseguir per la renúncia de tercers: primer com a regidor i després com a diputat ras al Congrés.
La presentació de la seva tesi doctoral va reunir la plana major del partit i el va perfilar com hereu a l'etapa de José Luis Rodríguez Zapatero i Alfredo Pérez Rubalcaba al capdavant del partit.
De fet, partidari de la reforma constitucional federal, va obtenir més avals que Eduardo Madina i José Antonio Pérez Tapias a les primàries del 2014 i va rebre el vot favorable del 49% de la militància.
Dues eleccions després com a cap de llista –mínim històric socialista el 26-J-, la pugna constant amb Podem pel vot d'esquerres, els pactes amb C's i les tensions internes, han desembocat en una crisi sense precedents a les files socialistes i amb líder, fora del tron.
Sánchez Pérez-Castejón va créixer políticament sota l'empara de José Blanco, forjant els inicis de la seva carrera política al voltant a l'exministra Trinidad Jiménez, quan era responsable a l'ajuntament de Madrid.
I des de llavors, ha ensopegat tres cops amb la mateixa pedra: entrar a les institucions.
Fins a tres cops se'n va quedar a les portes i la renúncia de companys de files com els exministres Pedro Solbes (2009) i Cristina Narbona (2013) va permetre que Sánchez es convertís en diputat.
Ras.
I diputat revelació, per la premsa parlamentària, en la seva primera etapa al Congrés.
Dos anys de pausa abans de recuperar escó el 2013, Sánchez es va dedicar a enllestir la seva tesi doctoral.
Casat i pare de dues filles, la presentació d''Innovacions de la diplomàcia econòmica espanyola: anàlisi del sector públic (2000-2012)' va reunir grans noms del socialisme espanyol com Ramon Jáuregui, Elena Valenciano, Miguel Sebastián o Eduardo Madina, amb qui s'enfrontaria en primàries el 2014 per a la secretaria general dels socialistes, primer cop escollida pels militants.
Va aconseguir el lideratge del partit amb el suport, llavors, de Susana Díaz.
Tot plegat es precipitava arran de la dimissió d'Alfredo Pérez Rubalcaba després dels mals resultats del PSOE a les eleccions europees del 2014.
Partidari de la reforma constitucional en clau federal, la seva primera prova de foc electoral van ser les eleccions del 20-D com a cap de llista del PSOE: 90 diputats que van caure com una llosa Ferraz.
Davant de la renúncia de Rajoy per falta de suports, Sánchez va sotmetre's a l'hemicicle en una doble investidura fallida, pactada amb C's, que va desembocar en segones eleccions el 26-J: 85 escons, el pitjor resultats de la història del PSOE.
Des de llavors, ha mantingut el seu 'no' a Mariano Rajoy i ha descartat l'abstenció dels socialistes per no caure en una "legislatura de xantatge".
Aquesta posició i els resultats electorals des del desembre, han tensat cada cop més les relacions amb els barons socialistes.
Especial esment, a la líder del PSOE andalús, Susana Díaz.
I a l'altra banda, federacions com la catalana, la madrilenya i la balear fidels a Sánchez.
La pugna pel vot de les esquerres davant l'auge i l'amenaça de 'soprasso' de Podem ha minat encara més els socialistes els darrers mesos: la darrera patacada, els comicis del País Basc i Galícia diumenge passat.
I aquesta setmana, la irrupció de Felipe González ha precipitat la crisi interna al PSOE.
Els darrers dies, dimissió en bloc de 17 membres de la direcció per forçar la dimissió de Sánchez, compareixences de darrera hora per planejar un debat entre el 'no' i l'abstenció a Rajoy amb la mirada posada a unes primàries i a un congrés federal, i aquest dissabte guerra oberta en un debat sobre el funcionament intern de més d'onze hores al Comitè Federal.
Sánchez, que no havia estat mai membre de l'executiva ni del CF abans d'assolir la secretaria general, ha anunciat que plega al capdavant d'un partit, com a mínim, dividit.

Response: Pedro Sánchez ha dimitit com a secretari general del PSOE per la pressió interna arran de la davallada a Galícia i el País Basc, i la consegüent dimissió de 17 membres de la direcció. Suma dues eleccions amb els pitjors resultats electorals socialistes, batalles amb Podem i pactes amb Cs. El 26-J suposà el mínim històric socialista, amb 85 escons.


Instruction: De qué tracta el text següent?

Context:
L'aeroport de Barcelona ha inaugurat aquest diumenge la tornada a la nova normalitat.
Després que el govern espanyol anunciés l'obertura de les fronteres amb els països de l'espai Schengen, El Prat ha rebut els primers viatgers internacionals i es prepara per reprendre l'activitat habitual de manera gradual.
Fins a 39 vols arribaran aquest diumenge a Barcelona, 25 dels quals provenen de l'estranger.
Per altra banda, un total de 45 avions sortiran de la capital catalana, 25 dels quals aterraran a altres països dins l'espai Schengen.
La majoria de passatgers s'han desplaçat per visitar familiars o amics, tot i que alguns també han aprofitat la reobertura de les fronteres per celebrar les seves primeres vacances.
Els dos primers vols internacionals que han arribat aquest diumenge a Barcelona –el primer del dia venia de les Illes Balears- procedien de Berlín i Düsseldorf, operats per Ryanair i Eurowings, respectivament.
Al voltant de dos quarts de nou del matí, els passatgers s'han presentat a una zona d'arribades pràcticament deserta.
"Es fa estrany veure l'aeroport tan buit, però estic molt contant de tornar a ser aquí per començar les vacances", deia el Haled, un dels passatgers procedents de Berlín que ha arribat per retrobar-se amb el seu xicot després de tres mesos.
Entre els viatgers també hi havia catalans com la Clara Cambra, de 26 anys, que inicialment tenia previst tornar a Barcelona per veure la seva família a finals d'abril.
"Tenia un vol reservat per aquelles dates, però me'l van cancel·lar", explica.
Amb la incògnita de saber quan podria tornar, va comprar uns vols a finals d'abril a un preu més barat de l'habitual.
"Em va sorprendre", reconeix.
Ara, té previst quedar-se uns dies a Catalunya i tornar quan se li acabin les vacances.
En els vols procedents d'Alemanya també hi havia turistes que han aprofitat el primer dia de la reobertura de fronteres per gaudir d'uns dies de vacances.
És el cas de Paola Ekkerman, també de Berlín però amb una segona residència a Begur (Baix Empordà).
"Quan la setmana passada vam sentir que s'obrien les fronteres vam comprar el vol de seguida; fa mesos que no visitàvem Begur i no podíem esperar més", comenta.
Ekkerman explica que té previst quedar-se a la Costa Brava un parell de setmanes: "fins que ens permetin teletreballar", diu.
Poca activitat a la zona de sortides
L'activitat a la zona de sortides era similar a la zona d'arribades.
Des de primera hora del matí, el trànsit de passatgers a l'aeroport del Prat era molt més baix en comparació als dies previs a l'estat d'alarma.
Aquest diumenge sortiran tan sols 45 vols des de Barcelona, aproximadament un 25% respecte a l'activitat habitual durant els últims estius.
Una de les que ha aprofitat la reobertura de fronteres ha sigut la Maia, que treballa a Tenerife però que va passar el confinament a Barcelona.
Després de diversos vols cancel·lats i múltiples problemes en el reemborsament del bitllet, avui podrà tornar a París.
"Estic molt emocionada perquè el meu padrastre es va morir, i per fi podré viatjar després de dos mesos", apunta.
Vols amb mesures de seguretat actualitzades
Pocs dies després de l'anunci del president del govern espanyol, Pedro Sánchez, el ministre de Transport i Mobilitat, José Luis Ábalos, i el ministre de Sanitat, Salvador Illa, van exposar aquest dissabte que els aeroports establirien un triple de control de seguretat en les arribades dels primers passatgers.
"Una serà de temperatura, l'altre serà una declaració responsable de salut i el tercer un filtre visual per part d'un metge", va comentar Ábalos.
En el cas de la temperatura, cada aeroport ha instal·lat un sistema de càmeres per detectar si algun dels passatgers presenta alguna anomalia.
Si la seva temperatura és més alta del normal, ha de ser examinat pel metge, segons ha explicat a l'ACN un portaveu d'AENA.
Les mesures, que s'han posat en pràctica aquest diumenge, han estat ben rebudes pels primers passatgers.
El Haled reconeix que les instruccions als aeroports "han sigut clares" i tots els procediments han sigut "molt ràpids".
Malgrat tot, alguns comenten que no els han fet omplir la declaració de responsabilitat després d'avisar-los inicialment que sí ho havien de fer.
Per altra banda, els passatgers han hagut de portar mascaretes durant tot el vol i mantenir distàncies de seguretat i higiene en tot moment.

Response: L’aeroport del Prat reprèn els vols aquest diumenge després de la reobertura de fronteres dins l’espai Schengen anunciada pel Govern espanyol. En concret, s’han enlairat 45 vols, 25 d’internacionals, i n’han aterrat 39, també 25 internacionals. Els motius més habituals són visitar la família, amics o començar vacances. S’estableixen tres filtres de seguretat: temperatura, visita mèdica i declaració de salut.


Instruction: De qué tracta el text següent?

Context:
En Margalef és el fill bastard del rei Carnestoltes.
L'astut Xapot el Bruixot intenta enredar-lo per tallar-li el penis, i així poder menjar botifarra i assaborir un beuratge "màgic" per sopar durant el Dijous Llarder.
Amb aquest argument lúdico-festiu-sexual, centenars de joves han donat el tret de sortida a tres dies de celebracions amb motiu del Carnaval de Terra Endins, que tindrà lloc a Torelló aquest dissabte, i on es preveu una assistència de 60.000 persones.
Confeti, música i joves disfressats amb ganes de passar-ho bé han marcat una vetllada que ha omplert una plaça Vella de Torelló que s'ha fet petita, després d'una cercavila pel casc antic, i on un ritual fàl·lic ha encès l'espurna de la disbauxa entre els assistents.
Cobla, grallers, gegants, capgrossos, diables i cant coral s'han barrejat aquest dijous a la nit a la plaça Vella de Torelló per fer gaudir a tothom.
Tots els personatges que participen al 'Pullassu' han iniciat la cercavila pel casc antic després d'escoltar amb atenció el pregó del Rei Carnestoltes.
Un cop acabat el recorregut, s'ha donat inici a un famós ritual que fa vint anys que se celebra.
En Xapot el Bruixot ha començat a enredar el fill bastard del rei Carnestoltes, en Margalef, per tallar-li el penis i poder menjar botifarra per sopar, amb motiu del Dijous Llarder, i beure apòzema màgica, un beuratge propi de la festa amb ingredients secrets.
Els personatges, seguits per tot el públic ballant al mateix temps, han començat a fer la dans de l'aparellament, el de la Guita Tita, el ball del Xirri i el del Cavaller del Gran Pullassu.
Per la seva banda, la coral Lloriana Jove i la cobla La Tarasca han posat la nota musical a tot aquest guirigall.
Els joves de Torelló s'han anat alternant per dur a pes de braços els dos gegants, en Margalef i la Fortiana la Marrana, per la rua i després als balls dins el recinte sagrat.
Durant la festa, destaca el paper dels quatre capgrossos.
Quatre elements que un cop barrejats, amaneixen la festa amb el beuratge "màgic" i vinculen Torelló amb els carnavals més importants del país.
El capgròs groc representa el pixum de burra de Solsona; el vermell, la sang d'un verge de Sitges; el verd, les cagarrines d'un empatx de caramels de Vilanova, i el blanc, el semen de la Guita Tita de Torelló.
Senyoretes i Homenots
Des de fa més 30 anys el divendres abans de Carnaval pels carrers de Torelló es poden trobar dones que només ho són per un dia, i des de fa nou anys, també s'hi poden trobar homenots.
D'aquesta manera, cada any s'hi donen cita homes amb pits i faldilla i dones amb bigoti i patilles que busquen passar-s'ho bé durant el que es considera com l'avantsala de l'esperat Carnaval de Terra Endins.
La diversió s'inicia amb una rua que culmina amb una passarel·la a la plaça Nova, on senyoretes i homenots desfilaran per lluir els seus vestits davant dels ulls de centenars de persones.
Enguany, com a novetat, i per primera vegada, el Rei Carnestoltes farà el pregó de les Senyoretes.
La rua del Carnaval de Terra Endins
El Carnaval de Terra Endins arribarà al seu punt àlgid aquest dissabte a partir de les 7 de la tarda i s'allargarà fins ben entrada la nit.
El recorregut començarà a la plaça de la Sardana i s'acabarà a la plaça Joanot Martorell.
Les carrosses, normalment dignes dels artistes més detallistes, s'acompanyen sempre dels balls de les colles que esdevenen l'ànima de la festa.
Un dels trets diferencials del Carnaval de Terra Endins és el fet que no hi ha tanques entre el públic i les carrosses, cosa que convida i incrementa la participació a la festa.
Enguany hi haurà una vintena de carrosses acompanyades per uns 3.000 carrossaires.
Les carrosses, de temàtiques molt variades, les elaboren al llarg de l'any les mateixes colles que participen al carnaval.

Response: Cercavila, danses, pregó i disfresses conformen la festa lúdico-sexual del “Pullassu”, que s'emmarca en el Carnaval de Terra Endins de Torelló. Després de la cercavila pel casc antic, se celebra el ritual pel qual en Xapot el Bruixot enreda el gegant Margalef per tallar-li el penis i sopar botifarra durant el Dijous Llarder.


Instruction: De qué tracta el text següent?

Context:
El tancament del 34è Saló del Llibre Infantil i Juvenil amb 13.800 visites, un 2% més que l’any passat.
Un increment en el que destaca l’augment de visites (i la demanda de fer-les) de públic adolescent.
Per altra banda les exposicions d’il·lustració i el cartellisme han suposat un reclam professional que obre la porta a noves accions relacionades amb aquest sector.
Aquests són alguns dels punts destacats d’un Saló que ha tingut por lema «L’Aparador de les Meravelles», amb més de 5.000 volums exposats de 16 editorials diferents.
Així ho han posat de manifest, en la roda de premsa de balanç, l’alcalde de Mollerussa, Marc Solsona, acompanyat del regidor de Cultura, Joan Ramon Domingo, i de Diana Solé, directora de la Biblioteca Comarcal Jaume Vila i coordinadora del Saló juntament amb Josep Miquel Varea.
Mural fins l’estiu
La conjuntura política que ha marcat el cartell del saló, obra de l’Il·lustrador Xavier Salomó, i la confecció del mural groc de benvinguda (que es mantindrà fins l’estiu) de la també il·lustradora Mercè Galí, juntament amb les dues exposicions sobre il·lustració que acull enguany el certamen, l’han convertit en un reclam pel sector professional del món de la il·lustració, que ha acudit, sobretot en cap de setmana, a Mollerussa.
Ho ha assenyalat Solsona, qui ha anunciat la intenció de potenciar aquest filó amb accions concretes previstes de cara a la tardor a través de la Biblioteca Comarcal Jaume Vila, coorganitzadora del saló promogut pel Consell Català del Llibre Infantil i Juvenil (CLIJCAT).
Públic adolescent
Pel que fa a l’increment de la demanda del públic adolescent, Solsona ha indicat que es pensarà la manera per, de cara a la edició del proper any, afavorir aquest interès, tot i que el saló no pot acollir més de 3.200 visitats a través del centenar de visites guiades que s’han fet enguany i que són les mateixes que l’any passat ja que els dies lectius han estat també els mateixos des del dia 11 en què es va obrir portes.
En aquest sentit, Diana Solé ha indicat que entenen que aquest interès creixent dels adolescents és fruit de la tasca feta no només dels del Saló, que fa 16 anys que té seu a Mollerussa, sinó també a través del programa Municipi Lector i les activitats que s’hi promouen.
Solé també ha fet incís en el fet que l’avançament de les dates que han fet acabar el Saló aprofitant la Diada de Sant Jordi ha afavorit que els escolars poguessin veure i tocar les novetats per poder-les incloure a la llista de desitjos per avui.
Més públic jove
Una altra dada significativa que aporta el balanç és que dels 13.800 visitants totals, 8.000 són infants i joves, la qual cosa suposa un increment del 6% respecte a l’any anterior, segons ha puntualitzat Solsona, qui ha afegit que 4.700 persones han gaudit de les activitats organitzades en cap de setmana i fora de l’horari escolar, activitats per a les quals s’ha fet una aposta clara per les companyies de les comarques de Ponent obtenint una “molt bona acollida”.
També ha destacat l’increment de participació en les dues trobades professionals que ha acollit el saló: la V Trobada Pedagògica, que va reunir una setantena de professorat de primària i secundària interessat en trobar eines per potenciar la lectura, i la trobada de més de 70 bibliotecaris que van treballar accions de dinamització de petit format amb infants i joves.
Mirada de dona per a les lectures de la VII Marató
D’altra banda, és de 300 lectors s’han inscrit per llegir al llarg de tot el dia d’avui en la 7a Marató de Lectura en Veu Alta que té en la Mirada de dona, l’eix temàtic amb obres de Mercè Rodoreda, Maria Mercè Marçal o Maria Aurèlia Capmany, entre altres.
El tret de sortida l’ha donat el mateix alcalde i al llarg de tot el dia ininterrompudament s’espera que hi passin prop d’un miler de persones entre lectors i acompanyants.
Els músics de Bremen, de la companyia lleidatana Xip-Xap, aportaran també el seu granet de sorra a dos quarts de 7 de la tarda amb un espectacle en el que un ruc, un gos, un gat i un gall fets titella muntaran una orquestra per triomfar.

Response: El Saló del Llibre Infantil i Juvenil de Catalunya acaba a Mollerussa amb un increment de les visites d’adolescents. L’Ajuntament afavorirà aquest interès per a l’edició de l’any vinent. Destaquen les exposicions d’il·lustració i cartellisme per atraure el sector professional en un saló amb 5.000 volums exposats de 16 editorials. Es complementa amb dues trobades professionals, de pedagogs i de bibliotecaris.


Instruction: De qué tracta el text següent?

Context:
En el context de la presentació d’El llibre dels vins, d’Arnau de Vilanova, apadrinat pel sommelier Josep Roca, aquest va donar a tastar a la premsa especialitzada un vi amb arrels, un projecte que fa set anys que va començar i que té a veure amb els espirituosos i el paisatge.
El vi amb arrels, tal com Josep Roca va explicar: “És un vi que vaig fer fa tres anys, en el context d’un projecte que diem Esperit Roca, que va néixer també pensant en el valor de la sobretaula, la contemplació, el pensament, a partir de la beguda curta i de l’esperit.”
I això va relatar el sommelier, a tall d’apunt i a l’espera de la presentació oficial del projecte: “Des del 2015, treballem en el procés de destil·lar paisatge.
És un camí que fem a poc a poc i que un dia presentarem.
Tenim més de 160 licors i aiguardents fets a casa.
Hi ha vins inspirats pels textos de Plini el Vell, fets a partir de fruita (vi de cireres, vi de préssec, vi d’albercoc, vi de mel, vi de mel i figa…).
No ens inventem res, recuperem aquests coneixements de Plini el Vell i, més tard, d’Arnau de Vilanova.
El vi amb arrels és fet a partir d’un vi que he aromatitzat.
És un vi bíter.
Un vi fet al Pallars aromatitzat amb herbes també d’allà.
Un vi elaborat per Raül Bobet en el seu celler Castell d’Encús, a partir de les varietats cabernet franc i sauvignon blanc.
Un vi fet a la pedra, dins els cups de pedra medievals dels monjos hospitalers, que es troben al celler.
I barrejant herbes del mateix paisatge: genciana, regalèssia d’alçada, artemisa pirenaica, pi negre.
Aquestes herbes aporten un amaniment a un vi que després és encapçalat (es para la fermentació i s’hi afegeix alcohol, conservant així part dels sucres naturals del raïm, tot i que només té set grams de sucres residuals), per fortificar-lo (té 18°).
És un vi que encara no és al mercat.
La idea s’estructura a partir de diferents paisatges naturals.
El vi que tastem és un vi amb arrels de la Conca de Tremp i Vall fosca, del Pirineu.”
“Intento de tenir una mirada contemplativa del paisatge”, diu el sommelier.
Però per treballar sobre el paisatge cal coneixement.
Per això ha vinculat al projecte un botànic i un doctor en química orgànica.
També per entendre el procés de les fermentacions com un procés de lectura del paisatge.
“I a partir d’aquí, reivindicar aquesta cultura antiga que tenim.
Res més que això: sentir-nos artesans d’un temps en el qual poder reconèixer, recordar, reivindicar, que hi havia savis que feien les coses molt ben fetes, que podem crear un context per acostar-nos-hi, des d’un homenatge, a partir d’aquesta mirada de cos, esperit i ànima.”
“Mirem d’intentar d’acostar-nos a tot allò que ja sabien els savis a l’edat mitjana i en generacions anteriors a la nostra.
I, en tot cas, desaprendre de l’agricultura industrial que ens ha fet tant de mal, també en el món del vi.
I del monopoli en l’àmbit de la indústria agroalimentària.
També del vi com un monocultiu que ha estat productiu, però que ara també té necessitat de replantejar-se.”
“Té sentit un monocultiu de vinya?
Crec que no.
Algunes de les xerrades que he fet darrerament en diversos fòrums van per aquí: monocultiu o policultiu.
D’alguna manera, els vins de foc i els vins de gel tenen a veure amb aquesta mirada.
Quan parlo d’un vi de foc parlo d’un vi a partir d’un conreu totalment conduït per la cobdícia, que és l’oportunitat de negoci en l’agricultura, que és el vi.
Però hem d’entendre que avui hi ha un paper de responsabilitat i d’ètica del paisatge que ens ha de portar a una mirada diferent de com s’ha de fer vi per a les pròximes generacions.
Cal cedir més, contemplar, cooperar amb més varietats vegetals, que siguin afins, que no siguin enemigues del vi.
Són projectes que ja es duen a terme a França.
Aquí encara no es contempla, però anirem cap aquí perquè el canvi climàtic i la sequera ens hi portaran.”

Response: El sommelier del Celler de Can Roca, Josep Roca, presenta “El llibre dels vins”, d’Arnau de Vilanova, vinculat a un projecte que relaciona vins i paisatges per produir un vi amb arrels. El vi amb arrels recupera coneixements antics, com els d’Arnau de Vilanova, per amanir les varietats cabernet franc i sauvignon blanc amb herbes del Pallars.


Instruction: De qué tracta el text següent?

Context:
Una pancreatitis aguda, aquest és l'origen de la peritonitis que va causar la defunció del jove de Sant Salvador de Guardiola mort dilluns després d'acudir fins a quatre cops a urgències.
Així ho confirma l'autòpsia que s'ha practicat al noi, de tan sols 20 anys d'edat.
Així doncs, l'origen de la greu peritonitis que presentava el jove quan va ingressar en estat crític a l'hospital manresà no és una apendicitis, sinó que hauria estat causada per una inflamació del pàncrees.
De fet, el jove sempre s'havia queixat de dolors abdominals, que és un dels signes de la inflamació.
Ara, tal com ha explicat el director general de la Fundació Althaia, que gestiona l'hospital i el CAP on el jove va acudir, la investigació se centra en aclarir per què no es va detectar la pancreatitis en cap de les quatre visites que el noi va fer als centres sanitaris, dues al CAP de Sant Salvador de Guardiola, i dues més a l'Hospital de Manresa.
Profundament consternats per la mort del jove de 20 anys dilluns passat, el director d'Atlhaia, Manel Jovells, i el doctor assistencial del centre, Ignasi Carrasco, han explicat a la premsa els resultats macroscòpics de l'autòpsia que se li ha practicat al jove.
Segons aquests primers resultats, la causa que va provocar la peritonitis que va matar al jove és una pancreatitis, una inflamació del pàncrees, i no una apendicitis tal com s'havia diagnosticat en un origen i s'havia comunicat a la família.
El responsable d'explicar els resultats de l'autòpsia ha estat el doctor Carrasco, que ha donat tots els detalls de com es van produir els fets.
Segons ha relatat, el jove va ser atès al CAP de Sant Salvador de Guardiola els dies 6 i 19 de setembre, i a urgències de l'hospital els dies 12 i 15 de setembre.
El dia 20 va ingressar a l'hospital manresà diagnosticat d'una sèpsia greu d'origen introabdominal.
Va ser traslladat a la Unitat de Cures Intensives (UCI) i operat d'urgència.
En aquesta intervenció, Carrasco ha explicat que es va decidir treure l'apèndix del jove i el diagnòstic que van fer els metges va ser d'apendicitis aguda i peritonitis secundària.
El doctor ha explicat perquè es va decidir treure l'apèndix al jove i ha dit que, en una operació limitada com la que es va haver de fer per la situació crítica del pacient, "es va veure que un noi de 20 anys tenia una inflamació al volant de l'apèndix i, per tant, es va interpretar que la causa de la inflamació era l'apèndix i, per això, es va decidir treure".
Tanmateix, el jove no va millorar, va seguir a la UCI, i li va empitjorar molt la coagulació de la sang.
L'endemà, 21 de setembre, va presentar una hemorràgia molt important que va obligar a operar-lo de nou.
La situació del jove va continuar greu, va presentar un fracàs multiorgànic i, finalment, el dia 25 va morir.
"A data d'avui podem dir que el jove va patir una pancreatitis aguda associada al xoc sèptic i a un fracàs multiorgànic que li va causar la mort".
Aquesta és segons Carrasco, la explicació general de la mort del jove, però encara falten els resultats microscòpics de l'autòpsia i són aquests els que hauran d'aclarir diverses qüestions.
Entre elles, per què no es va detectar la pancreatitis en cap de les quatre visites que el jove va fer a urgències i quant temps feia que la patia.
"Professionals excel·lents"
Carrasco i Jovells han subratllat que els professionals d'Althaia són "excel·lents" i han explicat que, tot i l'impacte emocional que han patit -especialment els que van atendre el jove-, tots col·laboraran activament en la investigació que està fent Atlhaia i que és paral·lela a l'expedient informatiu que ja ha obert també el Departament de Salut.

Response: El director i el doctor assistencial de la Fundació Althaia expliquen a la premsa els resultats de l’autòpsia practicada al jove que va acudir quatre vegades a urgències i va acabar morint dilluns passat. Els metges que el van atendre van interpretar les proves com a apendicitis, però en realitat va morir per una pancreatitis aguda, tal com revela l’autòpsia.


Instruction: De qué tracta el text següent?

Context:
La Comissió Europea ha avalat ‘en termes generals’ la proposta de pressupostos del govern espanyol, però ha advertit que incomplirà en mig punt l’objectiu de dèficit marcat per Brussel·les, que era del 2,2%.
La CE adopta ‘una visió més cautelosa’ que l’executiu espanyol pel que fa als ingressos previstos, especialment en referència a les contribucions socials, i adverteix que no havia contemplat l’augment de les pensions, el que fa que Brussel·les calculi que el dèficit arribi fins al 2,7% aquest any.
‘En relació als sous, les pensions actuals estan entre les més altes de la UE’, assegura la Comissió Europea, que diu que el ‘compromís’ del govern espanyol a reformar el sistema de pensions i fer-la ‘sostenible a llarg termini’ està ‘en qüestió’.
A més de les pensions, la CE també diu que la despesa podria augmentar més del previst per Cristóbal Montoro per les ‘compensacions a treballadors’, el rescat de les radials (0,15% del PIB) o altres ‘contingències’ com possibles compensacions per expropiacions o la cancel·lació de la concessió d’Aigües Ter Llobregat, que veu com un ‘risc’.
Per tot plegat, l’estat espanyol és l’únic de la Unió Europea que seguirà en el procediment de dèficit excessiu de la CE, després que Brussel·les n’hagi tret França.
En la seva anàlisi de l’esborrany de pressupostos, així com en les seves recomanacions de primavera, la Comissió Europea adverteix que les polítiques del govern de Rajoy són insuficients.
De fet, Brussel·les avisa que l’executiu espanyol ha elaborat uns pressupostos ‘expansius’ tenint en compte que l’economia ‘creix’ però demana a Rajoy que estigui ‘preparat per prendre més mesures’ per garantir que el dèficit no creix més.
En aquest sentit, la CE demana a Espanya que redueixi el dèficit un 0,65% el 2019, un 0,15% més del que es demana, en línies generals, a la resta d’estats.
En l’àmbit de les pensions, la Comissió Europea diu que l’estat espanyol tampoc està fent prou per fer front al ‘repte d’uns ingressos adequats pels futurs pensionistes, que està relacionat amb l’elevat atur i la segmentació del mercat laboral’.
‘La pobresa laboral és una preocupació, especialment a les llars amb membres que treballen amb contractes temporals o a temps parcial’, diu la Comissió.
Brusel·les també alerta de la taxa de pobresa infantil, que ‘segueix molt elevada’ i considera que l’impacte dels ajuts socials no es nota prou.
De fet, diu que, a banda de les pensions, les altres prestacions socials tenen massa ‘disparitats en l’accés’ entre les comunitats autònomes i hi ha gent que es queda sense.
‘El sistema de pensions espanyol juga un rol important en mantenir la qualitat de vida de la gent gran, que com a resultat està en un risc de pobresa més baix que les generacions joves’, diu l’informe.
Innovació
Brussel·les també reclama que es faci front a les ‘debilitats’ de les empreses en matèria ‘d’innovació’ i millora de la productivitat.
En aquesta línia, critica els baixos nivells d’inversió en ‘recerca i desenvolupament’ i avisa que és ‘improbable’ que s’arribi a l’objectiu del 2% d’inversió en R+D marcat per Europe 2020.
La Comissió Europea indica que la ‘baixa qualificació i la sobrequalificació a la feina’ estan ‘generalitzades’ a Espanya, i critica l’elevat índex d’abandonament escolar, que està ‘molt per sobre de la mitjana de la UE’.
En les seves recomanacions, la Comissió Europea també diu que ‘augmentar la qualitat de les institucions podria millorar la confiança en l’economia espanyola i amplificar els guanys de mesures adoptades per augmentar la productivitat’.
‘S’han fet progressos en la transparència del finançament dels partits i la publicació d’actius i conflictes d’interès.
L’ambient empresarial també s’ha beneficiat de progressos en la lluita contra la corrupció, tot i que hi ha preocupació, encara, en aquest àmbit’, indica la CE, que demana també seguir amb els ‘esforços’ per ‘millorar l’eficiència del sistema de justícia’.

Response: L’Estat espanyol és únic de la Unió Europea que continua en el procediment de dèficit excessiu principalment pel sistema de pensions, que caldrà reformar, segons la Comissió Europea. La CE discrepa de l’objectiu de dèficit espanyol, que Brussel·les preveia de 2,2% però que arribarà fins al 2,7%. També critica que l’Estat espanyol no reformi el sistema de pensions.


Instruction: De qué tracta el text següent?

Context:
El ple de Vic ha aprovat la moció de sobirania fiscal.
Foto: Adrià Costa
L'Ajuntament de Vic ha aprovat aquest dilluns una moció on es demana a l'alcalde, “amb la corresponsabilitat” de tots els regidors que s'hi mostrin a favor, que exerceixi la sobirania fiscal i que ordeni ingressar els pagaments de l'IRPF i l'IVA (si n'hi haguessin) a l'Agència Tributària de Catalunya en comptes d'efectuar-los a l'Agència Tributària espanyola, com s'havia fet fins ara.
D'aquesta manera, Vic es converteix en la primera capital de comarca i gran ciutat en aprovar una resolució d'aquest tipus, tot i que el text final difereix substancialment del proposat des de l'Associació de Municipis per la Independència (AMI) a tots els seus municipis i de la moció inicial presentada per SI i la CUP.
Finalment, la moció s'ha aprovat per majoria absoluta, amb els vots a favor de 16 dels 21 regidors: CiU, ERC, SI, CUP, ICV-EUiA i PSC.
Els cinc regidors de PxC s'han posicionat en contra.
A efecte pràctics, la moció no s'executarà de seguida i es posposarà fins que s'hagi consensuat un calendari d'actuació conjunta amb l'AMI, una proposta que es podria posar damunt de la taula en la trobada de l'entitat del proper mes de maig.
La intenció passa per aglutinar el màxim de municipis per fer una acció més contundent i coordinada.
A més, la moció insta al Govern de la Generalitat a treballar amb l'AMI per la creació de la Hisènda pròpia.
La moció també compromet a l'Ajuntament a adreçar a aquells ciutadans que vulguin acollir-se en aquesta pràctica a “les plataformes, entitats o associacions que donin assessorament en aquest tema”.
Una negociació intensa
La proposta de sobirania fiscal ha arribat al ple després d'intenses negociacions entre els grups que hi han donat suport, converses que s'han allargat fins a pocs minuts abans de la sessió.
Finalment, la moció només l’han presentada la CUP i SI.
Recordem que a la junta de portaveus de dilluns de la setmana passada, tot indicava que CiU i ERC s’hi apuntarien .
La moció inicial era la mateixa que ha proposat l’Associació de Municipis per la Independència, liderada per l’alcalde de Vic, Josep M. Vila d’Abadal, a tots els seus municipis adherits, i instava directament a l'Ajuntament de Vic a exercir la sobirania fiscal.
Finalment, però, CiU i ERC van fer marxa enrere, després de l’informe negatiu de la secretària i l’interventor on es confirmava que la proposta no tenia cobertura legal.
Intervenció d'Iban Lapeira.
Foto: Adrià Costa
La situació era delicada.
La proposta de l’AMI trontollava al primer municipi on arribava, precisament a la ciutat on el president de l’entitat n’és l’alcalde.
Al final, però, decisió salomònica, amb l’aprovació d’algunes esmenes proposades per l’equip de govern (CiU i ERC) entre les que destaquen les següents: es carrega tota la responsabilitat legal a l’alcalde i es posposa l’executabilitat de la decisió, amb la qual cosa es dóna temps a l’AMI i al Govern de la Generalitat a confeccionar una estratègia conjunta que tindria més força i complicaria les possibles sancions i inhabilitacions.
La moció, segons els indicis del ple i les paraules de l’alcalde, sembla que continua sent il·legal.
Vila d'Abadal, a preguntes reiterades de l’oposició, no ha permès a la secretària que digués si la moció tenia cobertura legal o no, tot i que el mateix Vila d’Abadal ha deixat entendre que tot continuava igual, i que no s’havia canviat el fons de la qüestió.
Tots contents, menys PxC
El resultat final de la moció ha deixat satisfets a tots els partits, menys PxC, i fins i tot PSC i ICV-EUiA s’hi han adherit.
“Som conscients que en algun moment, en aquest procés sobiranista, s’haurà de creuar un semàfor vermell.
Però ens agradaria creuar-lo tots a l’hora”, ha dit el portaveu d’ERC, Joan López.
“Intentarem anar junts.
Si no, el que aconseguirem és que vagi caient gent pel camí”, ha apuntat en la mateixa línia Vila d’Abadal.
“El que és important és que entre tots hem de prendre consciència que necessitem els diners a casa nostra”, ha afegit.
Des d’ICV-EUiA i el PSC s’ha qüestionat la proposta, sobretot des del punt de vista legal.
Tot i això, les dues formacions hi han acabat donant suport, “si més no per la gosadia de l’alcalde”, tal com ha argumentat el portaveu socialista Jacint Raurell.
El més crític ha estat PxC, que ja ha anunciat que demanarà un nou informe a la secretària i a l’interventor per aclarir la legalitat de la moció.
Intervenció de Xavier Tornafoch.
Foto: Adrià Costa
Josep Maria Vila d'Abadal i Joan López.
Foto: Adrià Costa
Joan López i Josep Rafús, moments abans de començar el ple.
Foto: Adrià Costa

Response: L’Ajuntament de Vic és la primera capital de comarca en aprovar una moció que insta l’alcalde a exercir sobirania fiscal i ingressar els pagaments d’IRPF i IVA a l’Agència Tributària de Catalunya, no a l’espanyola. S’ha aprovat per majoria absoluta amb 16 vots a favor i 5 en contra. Guiarà els contribuents a les plataformes que assessoren en aquest sentit.


Instruction: De qué tracta el text següent?

Context:
Fa deu anys, el 15 de gener del 2001, va néixer la Wikipedia, "l'enciclopèdia de contingut lliure que tothom pot millorar".
Inicialment en anglès, només dos mesos després, el 16 de març del mateix any, es va crear la Viquipèdia en català.
Amb motiu d'aquest desè aniversari, la Fundació Wikimedia ha engegat un projecte col·laboratiu de celebració arreu del món.
Una dècada que ha servit per acumular en aquesta enciclopèdia immensa i gegantina, fundada per l'empresari Jimmy Donal 'Jimbo' Wales (Huntsville, Estats Units, 1966), fins a 19 milions d'articles en 270 idiomes amb l'objectiu de crear "un món en què cada persona del planeta tingui accés lliure a la suma de tot el saber de la humanitat".
300.000 articles en català
La Viquipèdia en català, o Viquipèdia en valencià, fou la segona versió idiomàtica en comptar amb algun article (després de la versió anglesa) i la tercera en ser creada.
El primer article de la Viquipèdia en català (i el primer en una versió no anglesa) fou 'àbac', creat el 17 de març del 2001 a les 01:41 UTC per Daniel José Queralto editant com usuari anònim 194.158.80.xxx amb rang IP a Andorra.
Al cap de dos anys es catalanitzà el nom Wikipedia com a 'Viquipèdia' i des de llavors no ha parat de créixer fins arribar, aquest 21 de desembre de 2010, a 300.000 articles, tot superant la versió en noruec i situant-se tretzena en nombre d'articles.
Segons les dades del passat mes de novembre, la Viquipèdia en català fou visitada 18,9 milions de vegades, és a dir una mitjana de set vegades per segon, cosa que representa un nou rècord històric.
I els usuaris actius a la Viquipèdia en català ja són un total de 1.730.
Celebració simultània i rècord d'editors
Amb motiu del desè aniversari, la Fundació Wikimedia està coordinant un projecte (ten.wikipedia.org) per aglutinar totes les activitats que es faran arreu del món.
De moment ja hi ha una seixantena d'esdeveniments programats a sis continents.
El primer fou el 19 de desembre amb una viquitrobada i recaptació de fons a Londres.
A la Viquipèdia en català també se celebrarà el propi aniversari.
Al llarg de la setmana del 16 de març es produiran diversos esdeveniments per celebrar aquesta efemèride, alguns encara per confirmar, amb xerrades i ponències el 17 i 18 de març.
El dissabte 19 serà el dia més important pel que fa als actes: se celebrarà la Festa d'Edició Simultània, on des de diferents ubicacions dels Països Catalans (Escaldes-Engordany -on es va escriure el primer article i Capital de la Cultura Catalana 2011-, l'Alguer, Alacant, Maó, Fraga, etcètera) s'intentarà arribar als 1.000 editors únics en un dia.
Pel 2011 es preveuen alguns canvis a la Viquipèdia en català i el que més notaran els visitants serà un canvi de portada que abandonarà parcialment o total l'agrupament d'informació en pestanyes, característic de la Viquipèdia.
Qualitat catalana
Des de fa més d'un any (2 de gener de 2010), la Viquipèdia en català lidera la llista de 1.000 articles que tota Viquipèdia hauria de tenir.
A gener del 2011, la Viquipèdia en català és la primera d'aquesta llista amb 90,2 punts, davant de la Wikipedia en anglès (a 3,7 punts) i la Wikipedia en alemany (a 22 punts).
D'aquests mil articles essencials elegits per Meta-Wiki, la Viquipèdia en català no en té cap d'absent ni cap esborrany i en té 823 que són considerats articles llargs.
A més a més, 95 articles de la llista estan més desenvolupats a la Viquipèdia en català que en qualsevol altra edició (per exemple: Mamífer, Amèrica del Nord, Diego Velázquez, Ovella, Cristòfor Colom, Nombre, Voltaire, Escultura, Domesticació, Arc (arquitectura), Espècie amenaçada o Tim Berners-Lee).
La Viquipèdia en català ja compta amb 370 articles de qualitat i una vuitantena de bons, cosa que la situa a la desena posició pel que fa a articles de qualitat.
16 milions més de finançament
L'any 2004, per tal de poder mantenir financerament els servidors on s'hostatja la Wikipedia, Wales va crear la Fundació Wikimedia.
Aquesta Fundació es finança fonamentalment amb donacions i es dedica a donar suport a la comunitat d'autors de la Wikipedia, però ni és propietària dels seus continguts ni interfereix pas en la seva línia editorial.
Cada versió lingüística de la Wikipedia l'organitza i la gestiona lliurement la seva comunitat d'autors.
L'última campanya de captació de fons ha reunit 16 milions de dòlars gràcies a mig milió de donacions individuals que li garanteixen seguir sent "lliure, gratuïta i sense publicitat".
Els fons recaptats per aquesta campanya anual contribuiran als 20,4 milions de dòlars, pressupost de funcionament pel 2010-2011 de la Fundació, que cobreix les despeses de tecnologia per mantenir els llocs de Wikimedia en execució i disponible a les persones en tot el món, els programes per a facilitar l'ús de la Wikipedia, i els programes per incentivar a participar i contribuir com a voluntaris.

Response: La Viquipèdia en català celebra 10 anys amb una Festa d’Edició Simultània i dades rècord: 300.000 articles en català, 1.730 usuaris actius, líder a la llista dels 1.000 articles que tota Viquipèdia hauria de tenir i 18,9 milions de visites el novembre de 2010. Quant a la llista d’articles de qualitat, se situa en desena posició amb 370 entrades.


Instruction: De qué tracta el text següent?

Context:
Sant Julià del Llor i Bonmatí (ACN).- L’empresa gironina Casademont, amb seu a Bonmatí (Selva), ampliarà mercat a l’Índia, el Canadà, Austràlia i Nova Zelanda, amb l’objectiu d’exportar fins al 70% de la producció en dos anys.
El fabricant d’embotits, que té el fuet com a producte estrella, està immers en un pla estratègic per incrementar presència a l’exterior.
Actualment, ven el 55% de la producció a més de 50 països dels cinc continents (en especial el centre d’Europa i l’Amèrica del Sud).
Casademont, que va facturar 43 MEUR el 2014, basa el seu pla d’expansió internacional en aliances i acords estratègics amb empreses locals, que comercialitzin la marca als seus mercats.
Això li ha permès per exemple poder continuar venent a Rússia.
Indústries Càrnies Casademont, amb seu central a Bonmatí, està especialitzada en produir embotits.
Compta amb unes 200 referències al mercat (entre curats, cuits i llescats).
A Catalunya i a la resta de l’Estat, els seus productes es troben a hipermercats, grans cadenes de distribució i botigues de xarcuteria.
També fabrica per a marques blanques.
En els darrers anys, la firma ha centrat part de la seva estratègia en el desenvolupament de nous productes (I+D).
Ha tret al mercat fuets amb maridatges de sabors (com el de figues o formatge cabrales), produeix gammes específiques per a persones amb al·lèrgies alimentàries o, en col·laboració amb l’IRTA, va aconseguir reduir fins a una hora el temps d’assecatge d’embotits llescats.
Amb capacitat per produir fins a 25.000 tones anuals d’embotits, la companyia gironina centra la seva expansió als mercats internacionals.
De fet, Casademont està immersa en un pla estratègic per incrementar presència a l’exterior, i arribar-hi a destinar el 70% de la producció en un termini de dos anys.
Actualment, la companyia exporta el 55% de la seva producció a més d’una cinquantena de països dels cinc continents.
Entre les zones on els seus productes tenen més demanda, hi ha els països del centre d’Europa i l’Amèrica del Sud.
L’empresa gironina, que l’any passat va facturar 43 MEUR, basa la seva estratègia internacional en tancar aliances i acords amb productors locals dels països on vol tenir presència.
L’objectiu és que els nous socis comercialitzin els productes sota l’ensenya Casademont, i que de retruc, aquests contractes impulsin la col·laboració tecnològica, comercial, legal i logística.
Continuar venent a Rússia
De fet, aquesta estratègia ha permès que Casademont continuï venent els seus productes a Rússia (on abans del veto, l’empresa gironina feia més d’una dècada que hi tenia presència).
Casademont va tancar a finals de l’any passat una aliança amb Atria Russia, un grup de capital finlandès que té fàbriques a Sant Petersburg.
L’acord recull que Atria Russia pot elaborar productes sota el segell de Casademont, sota la supervisió i control de la companyia gironina.
Des de finals de l’any passat, Atria Russia ja comercialitza fuets, llonganisses i xoriços (a peces i llescats) per al mercat rus.
Segons explica el director general de l’empresa gironina, Francesc Gómez, aquesta fórmula “permet recuperar les vendes i la presència de Casademont a Rússia”.
“El sobtat veto rus als productes de l’Estat va fer perillar més de deu anys d’activitat exportadora de Casademont en aquest país de més de 146 milions d’habitants”, concreta Gómez.
El director precisa que, ara, aquesta nova fórmula d’internacionalització “basada en segellar un acord win-win” (és a dir, on tothom hi guanya) permet arribar a nous mercats a través d’un soci local “sense dependre dels canvis polítics que es produeixin al món”.
Índia, Canadà i Austràlia
Per a Casademont, el 70 és un número estratègic.
No només perquè aquest és el percentatge d’exportació que vol assolir, sinó també perquè aquest és el número de països als quals l’empresa gironina vol arribar.
Per aconseguir-lo, en els propers mesos la firma gironina vol obrir mercat a l’Índia, el Canadà, Austràlia i Nova Zelanda.
Indústries Càrnies Casademont, amb 60 anys d’història, compta amb dues plantes de producció a les comarques gironines.
En total, ocupen 40.000 metres quadrats.
La primera, que acull la seu central, es troba a Bonmatí.
Des d’aquí s’hi produeix el típic fuet i una àmplia gamma d’embotits.
La segona planta de producció es troba situada al peu de la carretera C-66, a Palol de Revardit (Pla de l’Estany), i està especialitzada en la producció de pernil curat.

Response: El fabricant d’embotits Casademont, basat a La Selva, amplia mercat a l’Índia, el Canadà, Austràlia i Nova Zelanda. De l’actual 55% d’exportació a més de 50 països vol passar a un 70% en dos anys. Amb una facturació de 43 MEUR el 2014, Casademont ha arribat a acords i aliances amb empreses locals per comercialitzar la marca als mercats estrangers.


Instruction: De qué tracta el text següent?

Context:
Pocs fenòmens han aterrat darrerament al món comercial amb la força del Black Friday, que omplirà avui de descomptes els establiments de tot el país.
Originari dels Estats Units, com tantes coses més, s’esdevé l’endemà del dia d’acció de gràcies, festivitat nord-americana que commemora, el quart dijous de novembre, la llegenda de l’aliança entre els amerindis i els primers colonitzadors anglesos al continent.
El propòsit d’aquesta jornada, per manca d’un terme més adient, no és més que el d’inaugurar la temporada comercial nadalenca.
Per això, algunes de les ofertes més sonades de l’any no les trobarem pas en època de rebaixes sinó pel Black Friday, un dia d’autèntic frenesí consumista pràcticament sense parangó al calendari.
D’un punt de vista estrictament comercial, costa de no reconèixer les virtuts del Black Friday.
Per al consumidor, els avantatges –en forma de descomptes que solen desafiar tota lògica comercial– són innegables.
Per als comerciants, l’ocasió és tan avantatjosa o més: pocs dies faran més caixa, per descomunals que siguin els descomptes que ofereixen.
Fins i tot els distribuïdors, que registren durant la jornada un dels pics d’activitat logística de l’any, treuen rèdit del Black Friday.
Però tot aquest reguitzell de beneficiats és solament possible a costa d’un gran perjudicat: el medi.
—La producció.
Tal com en uns altres períodes d’elevat consum, l’impacte immediat del Black Friday en termes ecològics és evident: a mesura que creixen les compres, també augmenta la producció i, en darrera instància, les emissions.
No ajuda, certament, que els sectors que més es lucren del Black Friday, el tecnològic i el de la moda, siguin també dos dels més contaminants.
Perquè us en feu una idea: es calcula que la indústria de la moda és responsable del 10% del total d’emissions mundials, més que la suma de les emissions anuals del transport aeri i marítim.
La indústria tecnològica, per la seva banda, depèn de dotzenes de materials, com ara el cobalt i el liti, que s’extreuen a un gran cost ecològic, sovint destruint ecosistemes sencers.
‘Slow fashion’: vestir-se de manera més ètica és possible.
Com podem fer-ho?
—La logística.
L’impacte ambiental del Black Friday, tanmateix, no s’acaba en el procés de producció.
El comerç per internet ha crescut exponencialment aquesta darrera dècada, i el Black Friday n’és l’evidència: segons un estudi, el del 2020 va registrar el volum de comerç per internet més alt de la història dels Estats Units.
A l’estat espanyol, s’estima que enguany la proporció de consumidors que farà les compres per internet es pot enfilar al 68%.
Aquest trasllat al terreny digital n’ha fet créixer, de manera més indirecta però no menys real, la petjada ecològica.
Per una banda, perquè les emissions associades amb el repartiment a domicili són una mica més elevades que no pas les dels mètodes de distribució comercials tradicionals: actualment, el transport de mercaderies representa gairebé el 3% de les emissions mundials, i amb l’auge del comerç digital aquest percentatge sembla que continuarà creixent.
Per una altra banda, perquè el comerç per internet implica més despeses en embalatge respecte del tradicional i, en conseqüència, més consum de materials com el cartó i el plàstic.
Vine a Amazon, reina
—Les devolucions.
Un altre focus d’emissions del comerç per internet és la proliferació de les devolucions, molt més comunes que no pas en els comerços físics: almenys un 14% de les comandes per internet a Europa occidental s’acaben retornant, mentre que les taxes de retorn als establiments físics no solen superar els dos dígits.
Atès que molts dels productes retornats són difícils de tornar a condicionar –com ara la roba amb petites marques d’ús i els dispositius electrònics que continguin dades dels usuaris– sovint resulta més econòmic per al fabricant de descartar-los directament: o bé perquè el cost del producte retornat és tan baix que destruir-lo és l’opció menys costosa, o bé perquè prioritzen la satisfacció del client, fins i tot a risc de perdre diners si accepten devolucions de productes en estat dubtós.
Tot i que no n’hi ha gaires dades, sobretot perquè els fabricants no tenen cap incentiu per a divulgar-les, s’estima que una proporció no insubstancial de les devolucions de productes adquirits per internet va a parar a l’abocador.
La disbauxa del Black Friday d’enguany
Aquest és precisament el model que encoratja el Black Friday: la compra desmesurada, la producció sense aturador, la logística de la immediatesa, les devolucions a qualsevol preu.
Però rere aquest manament consumista s’amaga, en nom de l’abundància, un sobrecost ecològic que solament pot ser titllat d’absurd en una època d’emergència climàtica com l’actual.
Per tant, avui, per més que us tempti el fervor consumista que ben segur que impregnarà els comerços del país, val la pena que us atureu abans de fer l’enèsima compra impulsiva i us demaneu: “Que em cal, això?”
Li fareu un favor a la vostra cartera, i també al planeta.

Response: El Black Friday suposa l’inici de les compres nadalenques, amb grans descomptes pel consumidor i un gran negoci pels comerciants, productors i distribuïdors. Però amaga un sobrecost ecològic per la producció desmesurada, la logística immediata i les devolucions a qualsevol preu. Un moviment excessiu i absurd en un temps d’emergència climàtica com la que patim actualment.


Instruction: De qué tracta el text següent?

Context:
El politòleg i professor de la UPF Marc Sanjaume parla del trilema de l'independentisme.
El repte dels partits independentistes amb aspiracions de govern és poder governar, guanyar suports i fer passes cap a la independència, però avançar en tots tres objectius alhora és complicat.
Si un partit independentista només governa l'autonomia i no fa res per la independència, pot perdre suports.
Igual que si només es dedica a avançar cap a la independència i oblida la gestió del dia a dia.
Els partits miren de gestionar aquesta tensió, però governar l'autonomia des de l'independentisme implica contradiccions.
Una de les més clares que ha hagut d'afrontar l'independentisme català els últims anys és la que fa referència a les acusacions particulars de la Generalitat contra manifestants.
Casos recents com el de Marcel Vivet o Adrián Sas, condemnats a penes elevades de presó amb la participació activa de la Generalitat, han generat polèmica.
També l'absolució d'Ibrahim i Charaf, per a qui els advocats d'Interior demanaven tres anys i mig de presó per les protestes de la sentència.
Els canvis en aquest sentit han estat una de les exigències de la CUP per donar suport a la investidura de Pere Aragonès.
En aquesta carpeta hi ha hagut moviments.
Primer es va traslladar els advocats dels Mossos al gabinet jurídic central, decisió anunciada al juliol.
La setmana passada, el Govern va comunicar que es retiraria de les causes contra manifestants si no hi havia lesions als agents o bé no se'n podia acreditar l'autoria.
El cas més proper on es veurà això és a partir d'aquest 25 de novembre, quan comença el judici contra set manifestants independentistes que el 30 de gener de 2018 van participar en les protestes per la investidura fallida de Carles Puigdemont.
Els implicats, però, encara s'enfronten a la petició d'entre dos i quatre anys de presó que demana la Fiscalia i consideren que la retirada la Generalitat s'explica per un "canvi d'imatge" que hauria d'haver arribat ja fa mesos, quan el conseller d'Interior Miquel Sàmper va anunciar el canvi de criteri a l'hora d'acusar manifestants.
A dia d'avui, la Generalitat també revisa una trentena de causes obertes on és part, cosa que implica fer efectiu el canvi de criteri anunciat ja fa mesos.
Els agents han de tenir l'opció de ser defensats pels advocats de l'administració si han estat lesionats en l'exercici de la seva funció.
Ara bé, com denuncien organitzacions com Alerta Solidària, aquesta defensa no necessàriament implica haver d'acusar els manifestants de delictes que van més enllà dels que afecten pròpiament l'agent.
En els últims temps, Interior ha canviat el criteri per limitar-se a acusar només pel delicte de lesions a l'agent, però encara arriben a judici casos amb la Generalitat acusant també de desordres públic o atemptat a l'autoritat.
Un de recent, el dels 9 de Lledoners.
Els advocats dels Mossos, que fins aquesta legislatura formaven part del Departament d'Interior, fa setmanes que depenen de Francesc Esteve, director del gabinet jurídic central de la Generalitat, integrat al Departament de la Presidència.
Els casos que arribin a partir d'ara els podran assumir altres advocats i no necessàriament els que formaven part de l'equip d'Interior, alguns dels quals era especialment bel·ligerants contra l'independentisme.
Això implica canvis a l'hora d'abordar aquestes causes i analitzar els atestats policials, peça clau que sovint fonamenta l'acusació.
També ha de facilitar que, si es considera que no hi ha lesions o no se'n pot saber l'autor, la Generalitat es retiri de bon principi i no participi en l'impuls del procediment.
La importància dels atestats policials
Els atestats configuren el relat dels fets i molt sovint s'assumeixen com a vàlids perquè la paraula de l'agent acostuma a valdre més que la del manifestant.
Sentències com la de Marcel Vivet o la d'Adrián Sas qüestionen un model que prioritza aquests atestats, que en alguns casos no es corresponen amb la realitat.
En el cas de Garcia, l'atestat era de la policia espanyola i va acabar en absolució després que la Fiscalia rebaixés fins a dues vegades l'acusació davant la falta de proves.
Corregir aquesta situació és complex, perquè implicaria reformes de fons difícils d'abordar.
Els canvis en les acusacions particulars de la Generalitat han de permetre detectar aquests escrit poc fonamentats i evitar que els advocats de l'administració participin de procediments contra manifestants.
Aquest serà també un dels punts que s'abordarà a la comissió sobre el model policial que, un cop creada, ha de començar a caminar aquest mes.
Elements com les càmeres que enregistrin les actuacions dels agents o mecanismes de control extern per fiscalitzar, també, els atestats policials poden permetre millores en qüestions nuclears que van més enllà del pas al costat de la Generalitat en les acusacions contra independentistes.

Response: La Generalitat canvia les defenses dels agents de Mossos en les causes contra independentistes. Defensaran només aquelles causes on els agents hagin patit lesions, no per altres criteris com ara atemptat a l’autoritat o desordres públics. Els advocats dels Mossos passen a dependre del gabinet jurídic central. El principal escull són els atestats policials, més vàlids que la paraula del manifestant.


Instruction: De qué tracta el text següent?

Context:
Sembla impossible, però aquesta nit Barcelona acollirà un concert amb cinc mil persones que podran saltar i ballar sense haver de mantenir la distància de seguretat.
I es farà amb el vist-i-plau dels departaments de Salut i Cultura i el suport dels festivals Cruïlla, Vida, Sónar, Canet Rock i Primavera Sound i de l’Hospital Trias i Pujol.
Love of Lesbian actuarà al Palau Sant Jordi davant un públic que s’haurà hagut de fer una prova d’antígens al matí i portarà màscares FFP2 facilitades per l’organització, però que no haurà d’estar assegut ni en ordre estricte, com passa actualment per evitar contagis.
El concert d’avui es fa després de l’èxit de l’estudi clínic que es va fer al desembre a la sala Apolo, quan 462 persones van poder sortir de festa per primera vegada des del confinament, i gràcies a mesures de seguretat com la ventilació, l’ús de màscares i les proves diagnòstiques als assistents no hi va haver cap contagi.
A diferència d’aquell estudi amb voluntaris, el concert d’avui és un esdeveniment comercial i els assistents han hagut de comprar entrades, que es van exhaurir en poques hores.
Tot i això, els diners recaptats amb la venda d’entrades no són ni la meitat dels 200.000 euros que costa organitzar el concert, fer les proves d’antígens, desinfectar, entre més despeses, però els festivals patrocinadors ho assumeixen com una inversió per a salvar la temporada d’estiu.
“Avui comencem la remuntada”, va proclamar el director del Cruïlla, Jordi Herreruela, en la presentació del concert.
Els assistents –entre 18 anys i 65– hauran d’anar a partir d’aquest matí als tres punts on es recullen les mostres per a les proves d’antígens –la sala Razzmatazz, la sala Apolo i Luz de Gas– i rebre la confirmació que no tenen la covid en una aplicació mòbil feta a l’ús.
Una vegada tinguin un resultat negatiu, se’ls activarà un codi QR que els permetrà d’accedir al Palau Sant Jordi.
Proves d’antígens: com funcionen?
Quina fiabilitat tenen?
Se’n poden comprar a les farmàcies?
A l’entrada del Palau Sant Jordi els assistents rebran una màscara FFP2 que hauran de canviar per la màscara que portin i els prendran la temperatura.
Si hi ha algú que, tot i la prova d’antígens negativa, té una temperatura de 37,5 graus o més, no podrà entrar al concert.
Els assistents se separaran en grups de 1.800 persones, que hauran d’entrar al recinte esglaonadament i tindran espais diferenciats a la pista, servei de bar i lavabos, per on es podran moure lliurement.
El concert començarà a les 19.00 i a les 21.45 s’haurà d’haver buidat per respectar el confinament nocturn.
Després del concert, el sistema de salut públic rastrejarà els assistents per comprovar si algú acaba essent positiu i comparar-ho amb la incidència global del virus.
Amb el concert de Love of Lesbian, s’obrirà novament el Palau Sant Jordi, tancat des del confinament.
El següent a tocar-hi serà Carlos Sadness el 17 d’abril, dins el festival Guitar BCN.
El Palau Sant Jordi té una superfície de 4.500 metres quadrats, que es netejarà durant el procés de muntatge, abans del concert, durant i al final.
Segons l’empresa responsable de la desinfecció, Ndavant, el recinte s’ha dividit en set zones.
Hi ha un equip de professionals a cada zona que s’encarregarà de la desinfecció dels lavabos i de tots els espais de contacte dels assistents, com ara les baranes i els poms de les portes, entre més.
Tots els treballadors s’han fet proves d’antígens els dies de feina, i avui les repetiran.
Les tasques de neteja s’han fet amb el robot Xenex, un sistema de llum polsada ultraviolada tipus C que, segons l’empresa, en menys de dos minuts i de manera sostenible elimina el rastre de la covid-19.
És el sistema que fan servir en una desena d’hospitals catalans, com l’Hospital Universitari de Bellvitge, l’Hospital Universitari Vall d’Hebron i l’Hospital de Sant Joan Despí Moisès Broggi.

Response: El Palau Sant Jordi acollirà un concert de Love of Lesbian amb 5.000 assistents que no hauran de mantenir la distància de seguretat. Compta amb l’aprovació dels departaments de Salut i Cultura. Els assistents s’hauran de fer un test d’antígens, es posaran una mascareta FFP2 i se’ls prendrà la temperatura. A més, estaran en espais condicionats per a 1.800 persones.